google/wiki40b huggingface dataset:
Παγκόσμιο Πρωτάθλημα Ράλι 2012

Το Παγκόσμιο Πρωτάθλημα Ράλι του 2012, ήταν το 39ο στην ιστορία του WRC. Το πρωτάθλημα ξεκίνησε στις 21 Ιανουαρίου στους επικίνδυνους δρόμους του Μονακού και ολοκληρώθηκε στην Ισπανία στις 11 Νοεμβρίου του ίδιου έτους. Παραδοσιακά, το Παγκόσμιο Πρωτάθλημα είναι σε αναμονή έως και 11 μήνες, ανάλογα με το πρόγραμμα του έτους. Νικητής, ανακηρύχθηκε για πολλοστή φορά, ο Γάλλος 8άκις Παγκόσμιος Πρωταθλητής, Σεμπαστιάν Λέμπ, όπου δήλωσε πως ήταν η τελευταία ολοκληρωμένη του χρονιά στην καριέρα του. Το 2013 θα συμμετέχει σε επιλεγμένους αγώνες με το αυτοκίνητο της Σιτροέν.
AT&T

Η AT&T Inc. είναι αμερικανική πολυεθνική εταιρεία συμμετοχών με έδρα τον πύργο Γουάιτακρ στο κεντρικό Ντάλας του Τέξας. Είναι η μεγαλύτερη εταιρεία τηλεπικοινωνιών και ο μεγαλύτερος πάροχος υπηρεσιών κινητής τηλεπικοινωνίας. Επίσης είναι ο μεγαλύτερος πάροχος σταθερής τηλεπικοινωνίας στις ΗΠΑ μέσω της AT&T Communications. Από τις 14 Ιουνίου 2018 είναι η μητρική εταιρεία της εταιρείας μέσων ενημέρωσης WarnerMedia. Το 2018, η AT&T είναι ένατη στη κατάταξη των αμερικανικών εταιρειών στο Fortune 500.
Στυλίτης

Ο στυλίτης (κλασικά συριακά: ܐܣܛܘܢܐ‎ ʼasṯonáyé) είναι τύπος Χριστιανού ασκητή που ζει σε πυλώνες και κάνει κήρυγμα, νηστεία και προσευχή. Οι Στυλίτες πιστεύουν ότι η εξολόθρευση του σώματός τους θα βοηθούσε στη διασφάλιση της σωτηρίας της ψυχής τους. Οι στυλίτες ήταν συνηθισμένοι στα πρώτα χρόνια της Βυζαντινής Αυτοκρατορίας. Ο πρώτος γνωστός στυλίτης ήταν ο Συμεών ο Στυλίτης ο Λέσβιος ο οποίος ανέβηκε σε στύλο στη Συρία το 423 και παρέμεινε εκεί μέχρι το θάνατό του 37 χρόνια αργότερα.

Ασκητικά προηγούμενα

Ο Παλλαδίος της Γαλατίας μιλά για τον Επείδιο, ερημίτη στην Παλαιστίνη που κατοικούσε σε κορυφή σπηλαίου για είκοσι πέντε χρόνια μέχρι το θάνατό του. Στη Patrologia Graeca 37, 1456 αναφέρεται ένας μοναχός που στέκεται όρθιο εδώ και πολλά χρόνια, απορροφάται με περισυλλογή, χωρίς ποτέ να ξαπλώνει. Ο Θεόδωρος ισχυρίστηκε ότι είδε έναν ερημίτη που είχε περάσει δέκα χρόνια σε μια μπανιέρα αναρτημένη σε πόλους (Φιλόθεος, κεφάλαιο 28).
Λ-λογισμός με τύπους

Είδη των λ-λογισμών με τύπους

Έχουν μελετηθεί πολλοί λ-λογισμοί με τύπους: οι τύποι του λ-λογισμού με απλούς τύπους είναι μόνο βασικοί τύποι (ή μεταβλητές τύπων) και τύποι συναρτήσεων . Το Σύστημα T επεκτείνει το λ-λογισμό με απλούς τύπους με έναν τύπο φυσικών αριθμών και πρωτογενή αναδρομή ανώτερης τάξης - σε αυτό το σύστημα μπορούν να οριστούν όλες οι συναρτήσεις που αποδεικνύεται ότι είναι πρωτογενώς αναδρομικές στην αριθμητική Πεάνο. Το Σύστημα F επιτρέπει τον πολυμορφισμό χρησιμοποιώντας καθολικούς ποσοδείκτες πάνω σε όλους τους τύπους - από λογικής άποψης μπορεί να περιγράψει όλες τις συναρτήσεις που μπορεί να αποδειχθεί ότι είναι πλήρεις στη λογική δεύτερης τάξης. Οι λ-λογισμοί με εξαρτώμενους τύπους είναι η βάση της ιντουισιονιστικής θεωρίας τύπων, του λογισμού των κατασκευών και του LF, ενός αμιγούς λ-λογισμού με εξαρτώμενους τύπους. Βασισμένος σε δουλειά του Μπεράρντι πάνω στα αμιγή συστήματα τύπων (pure type systems), ο Μπάρεντρεγκτ πρότεινε τον λ-κύβο για τη συστηματοποίηση των σχέσεων μεταξύ των αμιγών λ-λογισμών με τύπους (συμπεριλαμβανομένων του λ-λογισμού με απλούς τύπους, του Συστήματος F, του LF και του λογισμού των κατασκευών).
Κάποιοι λ-λογισμοί με τύπους περιλαμβάνουν την έννοια του υποτύπου, δηλ. αν ο  είναι ένας υποτύπος του , τότε όλοι οι όροι τύπου  έχουν επίσης τύπο . Οι λ-λογισμοί με τύπους και υποτύπους είναι ο λ-λογισμός με απλούς τύπους και τύπους σύζευξης (conjunctive types) και το Σύστημα F<:.
Όλα τα παραπάνω συστήματα, εκτός του λ-λογισμού χωρίς τύπους, είναι ισχυρά κανονικοποιήσιμα: όλοι οι υπολογισμοί τερματίζουν. Αυτό έχει ως αποτέλεσμα να είναι συνεπή σαν λογικές, δηλ. δεν υπάρχουν κενοί τύποι. Υπάρχουν όμως λ-λογισμοί με τύπους που δεν είναι ισχυρά κανονικοποιήσιμοι. Για παράδειγμα ο λ-λογισμός με εξαρτώμενους τύπους που περιέχει ένα τύπο όλων των τύπων (Τύπος : Τύπος) δεν είναι κανονικοποιήσιμος λόγω του παραδόξου του Ζιράρ. Το σύστημα αυτό είναι επίσης το πιο απλό αμιγές σύστημα τύπων, ενός φορμαλισμού που γενικεύει τον λ-κύβο. Τα συστήματα με ρητούς συνδυαστές αναδρομής (recursion combinators), όπως το PCF του Πλότκιν, δεν είναι κανονικοποιήσιμα, αλλά δεν προορίζονται να ερμηνευτούν σαν λογικές. Η PCF ("Programming language for Computable Functions") είναι μια πρωτότυπη γλώσσα συναρτησιακού προγραμματισμού με τύπους, στην οποία οι τύποι χρησιμοποιούνται για να βεβαιωθεί ότι τα προγράμματα συμπεριφέρονται σωστά, αλλά δεν είναι απαραίτητο να τερματίζουν.

Εφαρμογές στις γλώσσες προγραμματισμού

Στον προγραμματισμό, οι ρουτίνες (συναρτήσεις, διαδικασίες, μέθοδοι) των γλωσσών προγραμματισμού με ισχυρούς τύπους έχουν σχέση με τις λ-εκφράσεις με τύπους. Η Eiffel έχει την έννοια του "ένθετου πράκτορα" ("inline agent") που επιτρέπει τον ορισμό και το χειρισμό απευθείας λ-εκφράσεων με τύπους, μέσω εκφράσεων όπως agent (p: PERSON): STRING do Result := p.spouse.name end, που σημαίνει ένα αντικείμενο που αναπαριστά μια συνάρτηση που επιστρέφει το όνομα της συζύγου ενός ατόμου.
Άρθουρ Μπράουν

Βιογραφία

Ο Μπράουν γεννήθηκε το καλοκαίρι του 1942 στο Γουίτμπι του Γιορκσαϊρ. Το εύρος των φωνητικών του δυνατοτήτων φάνηκε από τα πρώτα του επαγγελματικά βήματα, όταν σχημάτισε τους Blues And Brown την περίοδο που σπούδαζε φιλοσοφία στο πανεπιστήμιο του Πανεπιστήμιο του Ρέντινγκ.

Το 1965, μετακόμισε στο Λονδίνο, όπου συνεργάστηκε κατά σειρά με τους Southwest Five, the Arthur Brown Union και Arthur Brown Set. Την επόμενη χρονιά, μετακόμισε στο Παρίσι για να δουλέψει πάνω στην θεατρικότητα του και συνεισέφερε με δύο τραγούδια στο σάουντρακ της ταινίας "La Curee" με πρωταγωνίστρια την Τζέιν Φόντα.
Το 1967, επέστρεψε στην Αγγλία και σχημάτισε τους Crazy World Of Arthur Brown με τον κιμπορντίστα Βίνσεντ Κρέιν, τον μπασίστα Νικ Γκρίνγουντ και το ντράμερ Ντράκεν Τίκερ. Ο Μπράουν έγινε γνωστός στο underground κίνημα, για το μέικ-απ, το φλεγόμενο κράνος και την ιδιαίτερη σκηνική παρουσία του. Η δημοτικότητα τους, τους οδήγησε στην υπογραφή συμβολαίου με δισκογραφική εταιρεία και την # 1 επιτυχία "Fire". Ακολούθησε ο ομώνυμος δίσκος με κομμάτια που είχαν γίνει γνωστά από τις ζωντανές τους εμφανίσεις. Ο Τίκερ και ο Κρέιν αποχώρησαν κατά την διάρκεια μιας περιοδείας στις Ηνωμένες Πολιτείες. Ο Κρέιν επέστρεψε και τα τύμπανα ανέλαβε ο Καρλ Πάλμερ, αλλά το συγκρότημα διαλύθηκε το 1969, όταν οι δύο προαναφερθέντες σχημάτισαν τους Atomic Rooster.

Ο Μπράουν μετακόμισε στο Πάντλταουν του Ντόρσετ, συνεργαζόμενος και πάλι με τον Τίκερ, και ηχογράφησε τον δίσκο "Strangelands" ο οποίος κυκλοφόρησε είκοσι χρόνια αργότερα. Στη συνέχεια, δημιούργησε τους Kingdom Come, οι οποίοι ηχογράφησαν τους δίσκους "Galactic Zoo Dossier" (1971), "Kingdom Come" (1972) και "Journey" (1973) πριν διαλυθούν.

Ο Μπράουν επέστρεψε στην σόλο καριέρα του το 1974, αλλά οι επόμενες κυκλοφορίες του απέτυχαν να τραβήξουν την προσοχή του εμπορικού κοινού, την στιγμή που η δυναμική της φωνής του είχε παρέλθει. Αποσύρθηκε, μερικώς, από την μουσική βιομηχανία για να ακολουθήσει καριέρα ως διακοσμητής στο Ώστιν του Τέξας μαζί με το ντράμερ του Φρανκ Ζάπα, Τζίμι Καρλ Μπλακ.

Το 1999, εμφανίστηκε στην τηλεόραση στο κομμάτι των Kula Shaker, "Mystical Machine Gun", φορώντας το φλεγόμενο κράνος του. Την ίδια χρονιά  δημιούργησε ένα ακουστικό σχήμα με τον μπασίστα και τσελίστα Σταν Άντλερ και το ντράμερ Μάλκολμ Μόρτιμορ, κυκλοφορώντας τον δίσκο "Tantric Lover", το 2000. Ακολούθησε το άλμπουμ "Vampire Suite" με τους Giant Pocket Orchestra, το 2003 και δύο χρόνια αργότερα έπαιξε υλικό από το άλμπουμ "Galactic Zoo Dossier" των Kingdome Come με μέλη του συγκροτήματος, στο The Astoria του Λονδίνου.

Έχει συνεργαστεί με τους Hawkwind ενώ συνεχίζει να ηχογραφεί με τελευταίες του κυκλοφορίες τα "The Magic Hat" του 2012 και "Zim Zam Zim" του 2013.
Μπεσάρα Μπούτρος Αλ Ράι

Βίος & Σπουδές

Γεννήθηκε στη Χιμλαγιά της Επαρχίας Ματν του Λιβάνου. Φοίτησε στο Collège Notre Dame de Jamhour, ένα ιησουιτικό σχολείο στον Λίβανο. Εντάχθηκε στο τάγμα των Μαριανών Αδελφών Μαρωνιτών Μοναχών στις 31 Ιουλίου 1962 και χειροτονήθηκε πρεσβύτερος στις 3 Σεπτεμβρίου 1967. Από το 1967-1975 ήταν υπεύθυνος για τις μεταδόσεις του σταθμού του Βατικανού  στην Αραβική γλώσσα. Το 1975, έλαβε διδακτορικό δίπλωμα στον αστικό κώδικα. Επίσης, σπούδασε για 3 χρόνια στο Πανεπιστημίου του Λατερανού  της Ρώμης.

Θρησκευτικά Αξιώματα

Χειροτονήθηκε ως βοηθός επίσκοπος του Πατριαρχείου στις 12 Ιουλίου 1986 από τον Πατριάρχη Νασράλα Μπούτρος Σφέιρ και στις 9 Ιουνίου 1990 διορίστηκε επίσκοπος Βύβλου. Το 2003 εκλέχθηκε γραμματέας της συνόδου των Μαρωνιτών Επισκόπων του Πατριαρχείου. Το 2009 διορίσθηκε Πρόεδρος της Λιβανικής Επισκοπικής Επιτροπής για τα ΜΜΕ.

Εκλογή του σε Πατριάρχη

Στα 71 του χρόνια, εκλέχθηκε Πατριάρχης των Μαρωνιτών στις 15 Μαρτίου 2011, αφού εισέπραξε τα 2/3 των 39 Επισκοπικών ψήφων και έτσι διαδέχθηκε τον Νασράλα Μπούτρος Σφέιρ. Η θητεία του άρχισε με  την Επίσημη Θεία Λειτουργία, που πραγματοποιήθηκε στις 25 Μαρτίου 2011, στην Πατριαρχική έδρα της Μπκέρκε. Όπως και όλοι οι Μαρωνίτες Πατριάρχες έτσι κι εκείνος πήρε το όνομα Boutros (=Πέτρος) προς τιμήν του Αγίου Πέτρου, που πριν πάει στη Ρώμη χειροτονήθηκε επίσκοπος στην Αντιόχεια. Στις 7 Μαρτίου 2012 εντάχθηκε στην σύνοδο των Ανατολικών Καθολικών Εκκλησιών. 
Ο Πατριάρχης Μπεσάρα Μπούτρος Αλ-Ράι ανακηρύχθηκε καρδινάλιος από τον επίτιμο Πάπα Βενέδικτο ΙΣΤ΄ σε μια ειδική τελετή στις 24 Νοεμβρίου 2012.
Λένα Διβάνη

Θέατρο

Εμφανίστηκε στο θέατρο το 2002 με το έργο Η Ωραία Θυμωμένη και ακολούθησαν Η Πεντανόστιμη, το Οικογενειακό Δίκαιο και το Μεταβατικό Στάδιο.
Όθων Α΄ του Γκέτινγκεν

Βιογραφία

Ήταν ο πρώτος γιος του Ερνέστου Α΄ πρίγκιπα του Γκέτινγκεν και της Ελισάβετ, κόρης του Ερρίκου Β΄ μαρκήσιου (landgrave) της Έσσης. Τρία χρόνια πριν αποβιώσει ο πατέρας του είχε συμμετοχή στη διακυβέρνηση και όταν αυτός απεβίωσε το 1367 ανέλαβε πρίγκιπας του μικρού και με περιορισμένα οικονομικά Γκέτινγκεν. Η έδρα του ήταν στην πόλη, στην οποία οργάνωνε μεγάλες κονταρομαχίες (justing tournaments).
Εμπλεκόταν συνέχεια σε διενέξεις, για αυτό οι σύγχρονοί του τον αποκαλούσαν κακό. Ήταν ο εξέχων εκπρόσωπος του περασμένου πια ιπποτισμού. Συμμάχησε με ευγενείς εναντίον πόλεων, των οποίων η διάθεση για αυτονομία ήταν εξοργιστική γι' αυτόν. Άλλαζε συμμάχους και πολεμούσε σε διαφορετικές έριδες ταυτόχρονα. Από το 1367 και μετά διεκδίκησε κληρονομικά δικαιώματα στην μαρκιωνία της Έσσης, μάλιστα βρήκε συμμάχους γι' αυτό τους ιππότες της Ένωσης του Αστέρος. Ταυτόχρονα συμμετείχε στην Έριδα για τη διαδοχή του Λύνεμπουργκ, όπου πήρε το μέρος του εξαδέλφου του Μάγκνους Β΄ και έτσι οι Γουέλφοι έγιναν κύριοι του Λύνεμπουργκ το διάστημα 1374-81. Τελικά απέτυχε και στις δύο διενέξεις: αναγκάστηκε να αποσυρθεί, αφού αποζημιώθηκε.
Το 1387 προσπάθησε να επιβληθεί σε κτήματα πολιτών του Γκέτινγκεν, αλλά οι πολίτες εισέβαλαν στο κάστρο του μέσα στην πόλη. Τότε ο Όθων Α΄ κατέστρεψε χωριά και αγροικίες της περιοχής. Οι πολίτες βρήκαν αρχηγό και σε μάχη τον νίκησαν, έτσι ο πρίγκιπας αναγκάστηκε να αναγνωρίσει την ελευθερία των κτημάτων και να εκδιωχθεί από την πόλη.
Ο Όθων Α΄ εγκαταστάθηκε στον πύργο Χάρντεγκ. Απεβίωσε το 1394 και ετάφη στο Νορτχάιμ εκτός κοιμητηρίου, επειδή είχε αφοριστεί από την Εκκλησία. Ωστόσο η Εκκλησία αναίρεσε μεταθανάτια τον αφορισμό και ένα παρεκκλήσι ανεγέρθηκε κοντά στον τάφο του, που συνδέθηκε με τη μονή Βιμπρεχτσχάουζεν. Ο Όθων Α΄ είχε υπερεκτιμήσει τις δυνατότητές του και ενεπλάκη σε πολλές διαμάχες ταυτόχρονα, κάτι που τον αποδυνάμωσε. Άφησε ένα χρεωμένο και ανοργάνωτο πριγκιπάτο στον γιο του Όθωνα Β΄.
Dhaka Courier

Το Dhaka Courier (κοινώς γνωστό ως the Courier) είναι μπανγκλαντεσιανό αγγλόφωνο ειδησεογραφικό περιοδικό. Ιδρύθηκε το 1984 και είναι το μακροβιότερο αγγλόφωνο περιοδικό τρέχουσας επικαιρότητας του Μπανγκλαντές. Το περιεχόμενο είναι επικεντρώνεται σε μεγάλο βαθμό στην πολιτική, τις διεθνείς υποθέσεις, την οικονομία, τα ταξίδια, τη λογοτεχνία, την κοινωνία και τις τέχνες. Η δημοσίευση ανήκει στη Cosmos Group του επιχειρηματία Αμανουλάχ Χαν και είναι αδελφή εταιρεία της United News of Bangladesh (UNB), ένα από τα κορυφαία πρακτορεία ειδήσεων της χώρας.
Ο σημερινός αρχισυντάκτης του περιοδικού είναι ο Σαγιάν Σ. Χαν. Στους προηγούμενος αρχισυντάκτες περιλαμβάνονται οι Μπαντρούλ Αχσάν, Αφσάν Τσοουντχουρί και Μ. Χαρουνούρ Ρασίντ.
Επαρχία Λευκωσίας

Γεωγραφία

Η επαρχία Λευκωσίας αποτελεί την μεγαλύτερη σε έκταση επαρχία της χώρας. Έχει έκταση 2710,002 km² που αποτελεί το 29,32% της έκτασης της Κύπρου.

Τοποθεσία

Η επαρχία Λευκωσίας βρίσκεται στο κεντρικό μέρος της Κύπρου. Είναι η μόνη από τις 6 επαρχίες που συνορεύει με όλες τις άλλες. Στα δυτικά συνορεύει με την επαρχία Πάφου, στα νότια με την επαρχία Λεμεσού και την επαρχία Λάρνακας, στα ανατολικά με την επαρχία Αμμοχώστου και στα βόρεια με την επαρχία Κερύνειας. Ένα μέρος στη βορειοδυτική πλευρά της επαρχίας Λευκωσίας είναι παραθαλάσσιο.
Μπάνσκα Στιάβνιτσα

Ιστορία

Υπάρχουν ίχνη εξόρυξης από την ύστερη εποχή του Ορείχαλκου, ενώ οι μεταλλευτικές εργασίες συνέχισαν από τους Κέλτες και τους Σλάβους. H παλαιότερη μνεία στην Μπάνσκα Στιάβνιτσα γίνεται το 1156, όταν ήδη αναφέρεται ως η γη των ορυχείων. Η Μπάνσκα Στιάβνιτσα είναι η παλαιότερη μεταλλευτική πόλη στη Σλοβακία. Τα επιφανειακά αποθέματα είχαν εξαντληθεί μέχρι τον 12ο αιώνα, με αποτέλεσμα να είναι απαραίτητη η δημιουργία υπόγειων στοών. Έτσι οι Ούγγροι κυβερνώντες προσκάλεσαν στην περιοχή μεταλλωρύχους και μεταλλουργούς από τη Σαξονία και το Τυρόλο, δίνοντάς τους διάφορα προνόμια. Το 1526, οι Οθωμανοί κατέλαβαν τη Βούδα και απειλούσαν την Μπάνσκα Στιάβνιτσα. Η πόλη οχυρώθηκε και οι Οθωμανοί, αν και κατέλαβαν τα εδάφη γύρω από την Μπάνσκα Στιάβνιτσα, δεν κατέκτησαν ποτέ την Μπάνσκα Στιάβνιτσα. Παράλληλα, λόγω εξεγέρσεων και των διαμάχης ανάμεσα σε Προτεστάντες και Καθολικούς, η πόλη είχε καταστραφεί. Η μεταλλευτική δραστηριότητα στην περιοχή συνέχισε, και το 1627 χρησιμοποιήθηκε για πρώτη φορά παγκοσμίως πυρίτιδα για τη διάνοιξη σηράγγων ορυχείου.
Κατά τη διάρκεια του 18ου αιώνα, η Μπάνσκα Στιάβνιτσα προοδευτικά έγινε το μεγαλύτερο μεταλλευτικό κέντρο στην Αυστριακή Αυτοκρατορία των Αψβούργων. Από το 1790 και το 1863 εξορύχτηκαν από την Μπάνσκα Στιάβνιτσα 490 τόνοι αργύρου και 11 τόνοι χρυσού. Το 1735 ιδρύθηκε στην πόλη η πρώτη σχολή εξόρυξης στην Ουγγαρία, η οποία το 1762 έγινε η Μεταλλευτική Ακαδημία, το πρώτο πανεπιστήμιο του είδους του στη χώρα. Το 1846, η Μεταλλευτική Ακαδημία συγχωνεύθηκε με τη Δασοκομική Ακαδημία το 1808. Εκείνη την περίοδο, η Μπάνσκα Στιάβνιτσα γνώρισε νέα περίοδο ανάπτυξης και τότε είχε περίπου 23.000 κατοίκους και ήταν η τρίτη μεγαλύτερη πόλη στην Ουγγαρία. Η μεταλλευτική δραστηριότητα στην Μπάνσκα Στιάβνιτσα άρχισε να φθίνει στα μέσα του 19ου αιώνα, τάση η οποία συνεχίστηκε και τον 20ό αιώνα. Το τελευταίο ορυχείο στην Μπάνσκα Στιάβνιτσα έκλεισε το 2001. Η πόλη διασώθηκε από την αναστήλωσή της τη δεκαετία του 1970. Το 1993, η πόλη ανακηρύχθηκε μνημείο παγκόσμιας κληρονομιάς από την UNESCO και πλέον η κύρια πηγή εισοδήματος για την πόλη είναι ο τουρισμός.

Αξιοθέατα

Στο κέντρο της πόλης βρίσκεται η πλατεία της Αγίας Τριάδας, όπου βρίσκεται μια μνημειακή στήλη αφιερωμένη στην Παναγία και την Αγία Τριάδα. Τα περισσότερα μνημεία της πόλης είναι κατασκευασμένα ανάμεσα στην πλατεία της Αγίας Τριάδας και την πλατεία του δημαρχείου. Στην πλατεία Αγίας Τριάδας βρίσκεται το κτίριο της Μεταλλευτικής Ακαδημίας, το οποίο αρχικά ήταν δικαστήριο. Δυτικά της πλατείας της Αγίας Τριάδας βρίσκεται το παλιό κάστρο. Το παλαιότερο τμήμα του είναι η πρώην ενοριακή εκκλησία, η οποία μαζί με το διπλανό οστεοφυλάκιο κατασκευάστηκε τον 13ο αιώνα. Στο παλιό κάστρο σήμερα λειτουργεί μουσείο. Το νέο κάστρο βρίσκεται στο λόφο απέναντι από το παλιό κάστρο. Κατασκευάστηκε το 1571 και σήμερα στεγάζει μουσείο. Στην πλατεία δημαρχείου πέρα από το δημαρχείου, του 15ου αιώνα, βρίσκεται η γοτθική εκκλησία της Αγίας Αικατερίνης.
Δημήτριος Δημόπουλος

Σταδιοδρομία

Γεννήθηκε στη Μυτιλήνη και έκανε σπουδές στο Μόναχο. Ειδικεύτηκε στην καρδιολογία και ήταν διδάκτορας.
Εντάχθηκε στη Νέα Δημοκρατία και ήταν πρόεδρος της τοπικής οργάνωσης του κόμματος το 1985. Στις δημοτικές εκλογές του 1986 ήταν υποψήφιος Δήμαρχος Μυτιλήνης με το συνδυασμό "Μυτιλήνη - Ανθρώπινη Πόλη" και ήρθε 2ος στον δεύτερο γύρο με ποσοστό 45,2% (αν και προηγήθηκε στον πρώτο γύρο των εκλογών). Εξελέγη για πρώτη φορά βουλευτής στις εκλογές που διεξήχθησαν τον Ιούνιο του 1989 με 12.207 σταυρούς προτίμησης. Ήταν εκ νέου υποψήφιος με το κόμμα του στις εκλογές του Νοεμβρίου του 1989 χωρίς επιτυχία. Ωστόσο, στις επόμενες εκλογές το 1990 εξελέγη βουλευτής Λέσβου με 13.698 σταυρούς. Διεκδίκησε την επανεκλογή του και στις εκλογές του 1993, χωρίς επιτυχία. Αποσύρθηκε από τα κοινά και εργάστηκε ξανά ως γιατρός στο Σισμανόγλειο νοσοκομείο.
Τα τελευταία χρόνια της ζωής του έζησε στην Αθήνα, όπου και πέθανε το 2015. Ήταν παντρεμένος με έναν γιο και μία κόρη.
Live in Germany 1976

Τραγούδια

CD 1

1. Kill the King (Blackmore, Dio, Powell) - 5:25
Μόναχο, 29/9/1976

2. Mistreated (Blackmore, Coverdale) - 16:00
Μόναχο, 29/9/1976

3. Sixteenth Century Greensleeves (Blackmore, Dio) - 7:50
Κολωνία, 25/9/1976

4. Catch the Rainbow (Blackmore, Dio) - 14:50
Ντίσελντορφ, 27/9/1976
CD 2

5. Man on the Silver Mountain (Blackmore, Dio) - 13:37
Νυρεμβέργη, 28/9/1976

6. Stargazer (Blackmore, Dio) - 17:10
Κολωνία, 25/9/1976

7. Still I'm Sad (Smith, McCarty) - 15:00
Κολωνία, 25/9/1976

8. Do You Close Your Eyes (Blackmore, Dio) - 9:45
Μόναχο, 29/9/1976

Μέλη των Rainbow

Η σύνθεση του συγκροτήματος κατά την ηχογράφηση του "Live in Germany 1976" είχε την εξής μορφή:
Ρόνι Τζέιμς Ντίο - φωνητικά
Ρίτσι Μπλάκμορ - κιθάρα
Τόνι Κάρεϊ - πλήκτρα
Τζίμι Μπέην - μπάσο
Κόζι Πάουελ - τύμπανα
Μπάμπης Λυκογιάννης

Σε συλλογικό επίπεδο

Ο Λυκογιάννης είναι «προϊόν» των ακαδημιών του Ολυμπιακού και από πολύ νωρίς έγινε βασικό μέλος στις μικρές ομάδες του συλλόγου. Υπέγραψε επαγγελματικό συμβόλαιο με την ανδρική ομάδα τον Ιούνιο του 2011, τον Αύγουστο του 2012 επέκτεινε το συμβόλαιό του μέχρι το 2015 και ακολούθησε το 2013 νέα ανανέωση μέχρι το 2017.
Στις 25 Ιανουαρίου 2012, πραγματοποίησε το ντεμπούτο του με την ομάδα ανδρών του συλλόγου απέναντι στον Πανιώνιο για το κύπελλο Ελλάδας. Πέρασε ως αλλαγή στο 82ο λεπτό της αναμέτρησης, που πραγματοποιήθηκε μπροστά σε 15.000 φιλάθλους.
Στις 25 Οκτωβρίου της ίδιας χρονιάς, ο «Λύκος» έκανε το ευρωπαϊκό του ντεμπούτο με την ανδρική ομάδα του Ολυμπιακού στο Champions League απέναντι στη γαλλική Μονπελιέ, καθώς πέρασε στον αγώνα ως αλλαγή στο 80ό λεπτό.
Τέσσερις ημέρες μετά, ο Λυκογιάννης αγωνίστηκε για πρώτη φορά και στο πρωτάθλημα Ελλάδας, περνώντας ως αλλαγή στο 68ο λεπτό της αναμέτρησης με τον Άρη Θεσσαλονίκης.
Την περίοδο 2013-14 παραχωρήθηκε με τη μορφή δανεισμού για έναν χρόνο στον Λεβαδειακό πραγματοποιώντας 21 συμμετοχές στο πρωτάθλημα, ενώ το καλοκαίρι του 2014 συμφώνησε να συνεχίσει την καριέρα του για την επόμενη περίοδο (και πάλι ως δανεικός) στον Εργοτέλη. 
Το καλοκαίρι του 2015 μετακινήθηκε με ελεύθερη μεταγραφή στην Αυστρία και τη Στουρμ Γκρατς υπογράφοντας συμβόλαιο διαρκείας 2+1 ετών.

Στις εθνικές ομάδες

Έχει κληθεί σε όλες τις μικρότερες εθνικές ομάδες (Παίδων, Νέων, Ελπίδων). Το 2007 κλήθηκε στην Παίδων για να λάβει μέρος στα προκριματικά του ευρωπαϊκού πρωταθλήματος Κ-17 στον αγώνα απέναντι στη Νορβηγία. Αργότερα πραγματοποίησε το ντεμπούτο του με την Νέων στον φιλικό αγώνα ενάντια στη Σουηδία.
Στο ευρωπαϊκό πρωτάθλημα Κ-19, ο Λυκογιάννης πέτυχε το δεύτερο γκολ της Ελλάδας στο 108' του ημιτελικού της διοργάνωσης απέναντι στην Αγγλία και της έδωσε την πρόκριση για τον τελικό. Εκεί πέρασε ως αλλαγή στο 67ο λεπτό της αναμέτρησης, όπου η Ελλάδα ηττήθηκε από την Ισπανία με 1-0 και έμεινε στη δεύτερη θέση.
Στις 15 Αυγούστου 2012, έκανε το ντεμπούτο του με την Ελπίδων στον φιλικό αγώνα που διεξήχθη στο Δημοτικό Στάδιο Κοζάνης με αντίπαλο την Πολωνία.
Κλήθηκε για πρώτη φορά στην Ανδρών για την εκτός έδρας αναμέτρηση εναντίον της Βοσνίας και Ερζεγοβίνης τον Ιούνιο του 2017, για τα προκριματικά του Μουντιάλ 2018, χωρίς να αγωνιστεί. Το ντεμπούτο του πραγματοποιήθηκε τελικά στις 3 Σεπτεμβρίου 2017 στον εντός έδρας αγώνα εναντίον του Βελγίου, όταν πέρασε ως αλλαγή στη θέση του Κώστα Σταφυλίδη.
Αμπντουλκαρίμ Σορούς

Η πολιτική θεωρία του Σορούς

Πολιτική θεωρία του Σορούς ευθυγραμμίζεται με τη σύγχρονη παράδοση, από τον Τζον Λοκ έως τους συντάκτες του αμερικανικού συντάγματος. Απεικονίζει τον άνθρωπο αδύναμο και υποκείμενο στον πειρασμό, ακόμα και την αρπαγή. Ως εκ τούτου, χρειάζονται διάφανη μορφή διακυβέρνησης. Πιστεύει ότι η παραδοχή της έμφυτης καλοσύνης της ανθρωπότητας, από τους ουτοπιστές, τους αναρχικούς μέχρι τους ισλαμιστές φονταμενταλιστές υποτιμά την αντοχή του κοινωνικού κακού και απορρίπτει την αναγκαιότητα μιας ισορροπημένης διακυβέρνησης για να αντισταθμιστεί η αδυναμία της ανθρώπινης φύσης.
Η πολιτική φιλοσοφία του Σορούζ, είναι υπέρμαχος των θεμελιωδών αξιών του λόγου, της ελευθερίας και της δημοκρατίας. Θεωρούνται «βασικές αξίες», ανεξάρτητες αρετές και όχι παράγωγα των πολιτικών και θρησκευτικών δογμάτων. Ο Σορούς συνδυάζει αυτές τις βασικές αξίες και πεποιθήσεις σε ένα πλούσιο μωσαϊκό ισλαμικών πρωτογενών πηγών, βιβλιογραφίας και ποίησης.
Γκαμπριέλε Σφόρτσα

Βιογραφία

Ήταν γιος τού Τζάκομο Αττεντόλο και της τρίτης συζύγου του Μαρία Μαρτσάνι κόμισσας τού Τσελάνο. Ο πατέρας του από τρεις συζύγους και μία ερωμένη είχε αποκτήσει 16 τέκνα. Ο Αττεντόλο, που στα πεδία των μαχών τον αποκαλούσαν Μούτσιο, άλλαξε το επώνυμό του σε Σφόρτσα (δυνατός). Ο Γκαμπριέλε αρχικά είχε βαπτιστεί Κάρολος. Ο πιο γνωστός αδελφός τού Κάρλο ήταν ο Φραγκίσκος Α΄ δούκας τού Μιλάνου (1450-66). 
Γεννήθηκε το 1423 και πέρασε την νεανική ζωή του υπηρετώντας στο στρατό, αλλά σύντομα κουράστηκε από την κοσμική ζωή. Προτιμούσε να μελετά χειρόγραφα από το να πολεμά στο πεδίο της μάχης. Το 1442 εισήλθε στην Αυγουστινιανή μονή τού Σαν Σαλβατόρε ντε Σέλβα ντι Λάγκο, έξω από τη Σιένα. Έλαβε τη χειροτονία των Ιερών Εντολών υπό τον Τζιρόλαμο Μπουονσινιόρι, βοηθό ηγούμενο της μονής και πήρε το όνομα Γκαμπριέλε ντι Κοτινιόλα ή Γαμπριέλε Σφόρτσα, όπως είναι πια γνωστός. Στη μονή αφιέρωσε τον εαυτό του στις σπουδές και έγραψε διάφορες θεολογικές επιστολές, ομιλίες, ηθικές πραγματείες, δοκίμια επί των ευαγγελίων και τέσσερα βιβλία επί της Σχολαστικής Θεολογίας. Οι επιτεύξεις του δεν πέρασαν απαρατήρητες και σύντομα διορίστηκε ως θεολόγος καθηγητής στη μονή.
Ο αδελφός του Φραγκίσκος Α΄ το 1545 έλαβε γι' αυτόν από τον πάπα Νικόλαο Ε΄ τον διορισμό του ως αρχιεπισκόπου τού Μιλάνου. Ο Γκαμπριέλε ήταν απρόθυμος να αποδεχθεί το αξίωμα· χειροτονήθηκε επίσκοπος στο ναό της Σάντα Μαρία Ινκορονάτα το 1454 από τον Τζοβάννι Καστιλιόνε επίσκοπο της Παβία. Το 1456 ο αρχιεπίσκοπος άρχισε να κάνει επισκέψεις στις ενορίες τού Μιλάνου. Με σκοπό να ανταποκριθεί στις ανάγκες τού λαού του, πίεσε τον αδελφό του να κτίσει το Μεγάλο Νοσοκομείο (Ospedale Maggiore), ένα από τα πρώτα κοινοτικά νοσοκομεία στην Ευρώπη.
Απεβίωσε το 1457 στο Μιλάνο και τάφηκε στο ναό της Σάντα Μαρία Ινκορονάτα της πόλης, που είχε οικοδομηθεί με παραγγελία τού Φραγκίσκου Α΄. Το επιτάφιο μνημείο του φιλοτεχνήθηκε από τον Φραντσέσκο Σολάρι. Επειδή ήταν αφοσιωμένος στην πίστη, ο Γκαμπριέλε μερικές φορές αργότερα εθεωρείτο ευλογημένος, αν και δεν είχε μνήμη των ακολουθιών.
Ράιον Μπράουν

Κολεγιακή σταδιοδρομία

Έπαιξε κολεγιακή καλαθοσφαίριση στο Πανεπιστήμιο του Μαϊάμι, με τους Μαϊάμι Χάρικεϊνς, από το 2010 έως το 2014. Ως τελειόφοιτος είχε κατά μέσο όρο 15,5 πόντους, 5,8 ριμπάουντ και 2,3 ασίστ ανά αγώνα.

Επαγγελματική σταδιοδρομία

Ο Μπράουν ξεκίνησε την επαγγελματική του σταδιοδρομία το 2014, με τον ισραηλινό σύλλογο Χάποελ Τελ Αβίβ. Αργότερα την ίδια χρονιά, εντάχθηκε στη βέλγικη Brussels Basketball.  
Το 2016 μετακόμισε στη φινλανδική Κατάγια.  
Το 2017, εντάχθηκε στη γαλλική Ντιζόν Μπασκέτ.  
Το 2018, εντάχθηκε στον Προμηθέα Πατρών.
Στις 19 Ιουλίου 2019, υπέγραψε συμβόλαιο 1+1 ετών με τον Παναθηναϊκό.

Προσωπική ζωή

Ο πατέρας του Μπράουν, Τίκο, ήταν επίσης επαγγελματίας καλαθοσφαιριστής.